Renosterhoring onder minibus se enjinkap gevind   (Foto: SAPD) Twee stukke renosterhoring in ŉ plastieksak is onder die enjinkap van ŉ Toyota Quantum-bussie gevind nadat die voertuig op die N4 naby Middelburg van die pad getrek is. Die bestuurder kon nie verduidelik waar die renosterhoring vandaan kom nie en is in hegtenis geneem, het brig. Selvy Mohlala, polisiewoordvoerder, gesê. Die minibus is Donderdag omstreeks 02:00 naby die Middelburg-tolplaza van die pad getrek deur twee lede van die Middelburgse honde-eenheid wat besig was met ŉ patrollie. Daar was geen passasiers in die bussie nie. Die beamptes het die voertuig deursoek en op die renosterhoring met ŉ straatwaarde van R2 miljoen afgekom. Die bestuurder sal na verwagting Vrydag in die plaaslike landdroshof verskyn vir die besit van renosterhoring. Volgens Mohlala kan die verdagte moontlik ook aangekla word van die oortreding van die Wet op Nasionale Omgewingsbestuur: Biodiversiteit. (Foto: SAPD)